Laukžemės šv. apaštalo Andriejaus bažnyčia

Laukžemės šv. apaštalo Andriejaus bažnyčia – parapinė bažnyčia Laukžemėje (Kretingos rajono savivaldybė), 1 km į pietryčius nuo Lietuvos–Latvijos sienos, kairiajame Kulšės (kairysis Šventosios intakas) krante. Kultūros paveldo objektas Nr. 23593.

 Istorija 

Pirmąkart Laukžemės bažnyčia paminėta 1583 m.Katalikų kalendorinis žinynas. – Vilnius, 1991. – P. 237 Manoma, kad protestantiškosios reformacijos metais ji priklausė protestantams, vėliau – sunyko.

1636 m. Laukžemėje minima koplyčia, priklausanti Palangos parapijai. Jos vietoje dvarininkas Andriejus Radziminskis 1642 m. pastatė šv. apaštalo Andriejaus bažnyčią, kuri minima 1715 m. vizitacijos aktuose. Bažnyčią puošė 1729 m. tapytas Marijos Škaplierinės paveikslas, kuriam buvo priskiriama stebuklinga galia. 1752 m. dvaro valdytojas Konradas von de Korfas bažnyčią rekonstravo ir praplėtė. 1793 m. Žemaičių vyskupas Antanas Tiškevičius įkūrė Laukžemės parapiją.

Apie 1850 m. kunigo Srėbalavičiaus pastangomis pastatyta dabartinė bažnyčia. Ją 1852 m. liepos 24 d. konsekravo Žemaičių vyskupas Motiejus Valančius. 1853 m. prie jos veikė parapinė mokykla. 1864 m. greta bažnyčios pastatyta (XX a. perstatyta) varpinė, į kurią buvo perkeltas 1740 m. J. Litvinavičiaus nulietas senasis varpas. XIX a. pabaigoje kunigo Felikso Sereikos rūpesčiu bažnyčioje pradėta giedoti suplikacijas lietuvių kalba. Už lietuvybės propagavimą, uždraustos lietuviškos spaudos platinimą ir atsisakymą atiduoti rusams katalikų koplytėlę, kunigas F. Sereika valdžios nurodymu buvo uždarytas atgailai į Kretingos bernardinų vienuolyną.

XX a. pradžioje apsidės sienas papuošė iš Lenkijos karalystės parvežti spalvoti religiniai vitražai „Bėgimas iš Egipto“ ir „Šv. Jonas Evangelistas“, pagaminti 1904 m. Varšuvoje. 1919 m. pradžioje klebonas Pranciškus Čepulis surinko Laukžemėje pirmuosius Kretingos apskrityje karius savanorius. Po bažnyčioje atlaikytų mišių savanoriai, lydimi orkestro, klebono ir parapijiečių, išvyko ginti Lietuvos nepriklausomybės.

Tarpukariu prie bažnyčios veikė pavasarininkai, katalikų vyrų ir katalikių moterų draugijos, bažnyčios komitetas, tretininkų kongregacija. Kongregacijai, kuri 1934 m. turėjo 65 narius, vadovavo Emilija Viršilaitė (1908–1936), Ona Karpaitė.

1997 m. bažnyčios kompleksas įrašytas į kultūros vertybių registro statinių kompleksų sąrašą, 2005 m. pripažintas valstybės saugoma kultūros vertybe.Kultūros vertybių registras: bažnyčios kompleksas, Kretingos r. sav., Laukžemės k. (Darbėnų sen.)

 Architektūra 

Bažnyčios kompleksą sudaro šv. apaštalo Andriejaus bažnyčia ir varpinė. Centrinę šventoriaus dalį užima bažnyčia. Ji medinė, stačiakampio plano, vienabokštė, su apside, priekiniu fasadu atsukta į šiaurės vakarus. Viduje yra 3 altoriai.

Šventoriaus vakariniame kampe stovi varpinė. Ji medinė, dviejų tarpsnių, stačiakampė stačiasienė, su keturšlaičiu stogu, virš kurio kyla bokštelis su ornamentuotu kaltiniu kryžiumi. Varpinėje kabo pora varpų. Šventorių juosia akmenų mūro tvora, kurioje priešais bažnyčią įrengti ažūriniai vartai ir šoniniai varteliai.

 Kultūros vertybės 
 Madonos skulptūra (XVI a., autorius nenustatytas);Kultūros vertybių registras: Madonos skulptūra, Kretingos r. sav., Laukžemės k. (Darbėnų sen.) Lietuvos menotyrininkės profesorės Marijos Matušakaitės nuomone, skulptūra galėjo būti sukurta ir anksčiau – maždaug 1320 m.Seniausia gotikinė Madona Lietuvoje grįš tikinčiųjų gerbimui
 Paveikslas „Marija Škaplierinė (1729 m., autorius nenustatytas; puoštas metaliniu aptaisu);Kultūros vertybių registras: Paveikslas „Marija Škaplierinė“, Kretingos r. sav., Laukžemės k. (Darbėnų sen.)
 Vitražai „Bėgimas iš Egipto“ ir „Šv. Jonas Evangelistas“ (1904 m., Varšuva);Kultūros vertybių registras: Vitražai „Bėgimas iš Egipto“ ir „Jonas Evangelistas“, Kretingos r. sav., Laukžemės k. (Darbėnų sen.)
 Varpas (1740 m., autorius – Juozapas Litvinavičius).Kultūros vertybių registras: Varpas, Kretingos r. sav., Laukžemės k. (Darbėnų sen.)

 Galerija 

 Literatūra 
 Algė Jankevičienė. Lietuvos TSR medinių varpinių architektūra. – Lietuvos TSR architektūros klausimai. – Vilnius, 1966. – T. 3. – P. 141
 Algė Jankevičienė. Žemaičių medinių bažnyčių architektūra. – Vilniaus dailės akademijos darbai. – Vilnius, 1996. – T. 9



 Motiejus Valančius. Raštai. – Vilnius, 1972. – T. 2

 Šaltiniai 

 Nuorodos 
 Vyskupijos informacija
 Kultūros vertybių registras: bažnyčia, Kretingos r. sav., Laukžemės k. (Darbėnų sen.)
 Kultūros vertybių registras: varpinė, Kretingos r. sav., Laukžemės k. (Darbėnų sen.)
 Laukžemės bažnyčios vaizdai .

Kategorija:Kretingos rajono bažnyčios
Kategorija:Lietuvos kultūros vertybės: bažnyčios